เด้ง ชาญเชาวน์ พ้นปลัดยธ. ดัน วิศิษฏ์ แทน
บิ๊กตู่ปฏิรูปตร.ขึ้นตรงจังหวัด,ครม.เด้ง ชาญเชาวน์ พ้นปลัด ยธ.ไปเป็นผู้ตรวจฯสำนักนายกฯ โยก วิศิษฏ์ อธิบดีกรมพินิจฯเสียบแทน สุวพันธุ์ อ้างนายกฯเรียกไปช่วยงานปฏิรูป เผยพบบริหารบกพร่องใช้งบผิดทิศทาง ทั้งยังมีมลทินถูกศาลลงดาบกรณีย้ายข้าราชการรับตำแหน่งต่ำกว่าเดิม เผยว่าที่ปลัด ยธ.คนใหม่เป็นมือปราบเด็กแว้น-จัดระเบียบสังคม นายกฯชงไอเดียกระจายอำนาจตำรวจไปขึ้นตรงจังหวัด แยกบางส่วนสังกัด กอ.รมน. สั่ง ครม.ประโคมผลงานครบรอบ 3 ปี หงุดหงิดถูกจี้กำหนดวันเลือกตั้ง พูดไม่ชัดลงเลือกตั้งหรือไม่ ยัน บิ๊กป้อม ยังใจถึงใจ เผยไม่สบายตามปกติของคนอายุมาก ครม.ไฟเขียวบรรจุพยาบาล-แพทย์แล้ว,ภายหลังเกิดเหตุการณ์ระเบิดในโรงพยาบาลพระมงกุฎเกล้า กทม. ทำให้การประชุมคณะรักษา ความสงบแห่งชาติ (คสช.) รวมทั้งการประชุมคณะรัฐมนตรี (ครม.) เป็นไปอย่างเคร่งเครียด อย่างไรก็ตาม ที่ประชุม ครม. ได้มีมติโยกย้ายนายชาญเชาวน์ ไชยานุกิจ ปลัดกระทรวงยุติธรรม ออกจากตำแหน่ง โดยนายสุวพันธุ์ ตันยุวรรธนะ รมว.ยุติธรรม อ้างว่านายกฯต้องการให้ไปช่วยงานด้านปฏิรูปที่สำคัญหลายเรื่อง,เมื่อวันที่ 23 พ.ค. เวลา 09.00 น. ที่ทำเนียบรัฐบาล พล.อ.ประยุทธ์ จันทร์โอชา นายกรัฐมนตรีและหัวหน้าคณะรักษาความสงบแห่งชาติ (คสช.) เป็นประธานการประชุม คสช.และประธานการประชุมคณะรัฐมนตรี (ครม.) โดยมีสีหน้าเคร่งเครียดสืบเนื่องจากเหตุการณ์ระเบิดที่ รพ.พระมงกุฎเกล้า เมื่อวันที่ 22 พ.ค.ที่ผ่านมา,ภายหลังการประชุม คสช. พ.อ.วินธัย สุวารี โฆษก คสช.เผยว่า ที่ประชุมได้หารือถึงการเตรียมการออกมาตรา 44 เรื่องที่เกี่ยวข้องกับระเบียงเศรษฐกิจภาคตะวันออก (อีอีซี),ต่อมาเวลา 13.30 น. ที่ทำเนียบรัฐบาล นายสุวพันธุ์ ตันยุวรรธนะ รมว.ยุติธรรม เปิดเผยภายหลังการประชุม ครม.ว่า ที่ประชุม ครม.มีมติโยกย้ายนายชาญเชาวน์ ไชยานุกิจ ปลัดกระทรวงยุติธรรม ไปดำรงตำแหน่งผู้ตรวจการพิเศษ ประจำสำนักนายกรัฐมนตรี เนื่องจาก พล.อ.ประยุทธ์ จันทร์โอชา นายกฯและหัวหน้า คสช.ต้องการคนมาช่วยงานปฏิรูปกระบวนการยุติธรรม ตำรวจ และกฎหมาย ที่นายกฯกำลังจะมีคำสั่งแต่งตั้งคณะกรรมการขึ้นมาเพื่อดำเนินการตามที่รัฐธรรมนูญกำหนด นายวิษณุ เครืองาม รองนายกฯ จึงได้ทำเรื่องขอตัว โดยหารือกับนายชาญเชาวน์เรียบร้อยแล้ว เจ้าตัวระบุว่ายินดี ทั้งนี้ ครม.ได้มีมติแต่งตั้งนายวิศิษฏ์ วิศิษฏ์สรอรรถ อธิบดีกรมพินิจและคุ้มครองเด็กและเยาวชน มาดำรงตำแหน่งปลัดกระทรวงยุติธรรมแทน,ผู้สื่อข่าวรายงานจากกระทรวงยุติธรรมว่า ช่วงบ่ายวันเดียวกัน บรรยากาศหน้าห้องนายชาญเชาวน์พบเจ้าหน้าที่หน้าห้องนำลังกระดาษหลายใบเก็บข้าวของเตรียมย้ายกลับต้นสังกัดเดิมคือ กรมบังคับคดี ส่วนนายชาญเชาวน์อยู่ระหว่างเดินทางไปราชการที่ประเทศออสเตรีย มีกำหนดกลับในวันที่ 27 พ.ค.,ผู้สื่อข่าวรายงานว่า นายชาญเชาวน์ ไชยานุกิจ ขึ้นดำรงตำแหน่งปลัดกระทรวงยุติธรรมได้ประมาณปีเศษ พยายามสนองงานรัฐบาลทุกอย่าง แต่ล่าสุดมีข่าวลือกระทรวงยุติธรรมถังแตกเลิกจ้างลูกจ้างชั่วคราวและลูกจ้างเหมาบริการ 2,000 อัตรา กระทบต่อภาพลักษณ์ของรัฐบาล ทั้งที่ปัญหาดังกล่าวเป็นการใช้งบประมาณผิดประเภท นำเงินดอกเบี้ยของกรมบังคับคดีมาใช้จ้างลูกจ้างชั่วคราว เมื่อรัฐบาลเปลี่ยนระบบการจ่ายเงินเป็นอีเพย์เมนต์ ทำให้เงินดอกเบี้ยไม่เพียงพอในการใช้จ้างลูกจ้าง สะท้อนการบริหารงานที่ไม่ได้เตรียมตัวล่วงหน้า,ผู้สื่อข่าวรายงานด้วยว่า ก่อนหน้านี้นายชาญเชาวน์ถูก พ.อ.ปิยะวัฒก์ กิ่งเกตุ อดีต ผบ.สำนักคดีทรัพย์สินทางปัญญาฯ กรมสอบสวนคดีพิเศษ (ดีเอสไอ) ฟ้องในความผิดฐานร่วมกันปฏิบัติหน้าที่โดยมิชอบ ตามประมวลกฎหมายอาญามาตรา 157 และมาตรา 83 กรณีร่วมกับนายธาริต เพ็งดิษฐ์ อดีตที่ปรึกษาประจำสำนักนายกรัฐมนตรี และอดีตอธิบดีดีเอสไอ ย้ายพ.อ.ปิยะวัฒก์ จาก ผบ.สำนักคดีทรัพย์สินทางปัญญาฯ ดีเอสไอ ไปเป็นผู้เชี่ยวชาญเฉพาะคดี ซึ่งมีระดับต่ำกว่าตำแหน่งเดิม อันเป็นการกระทำที่ไม่ชอบด้วยกฎหมาย ศาลอุทธรณ์พิพากษาจำคุกนายชาญเชาวน์ 2 ปี แต่ให้รอการลงโทษไว้มีกำหนด 2 ปี แม้จะไม่ได้ติดคุกจริงแต่ก็ถือเป็นมลทิน,ผู้สื่อข่าวรายงานว่า สำหรับนายวิศิษฏ์ วิศิษฏ์สรอรรถ ว่าที่ปลัดกระทรวงยุติธรรม ถือเป็นข้าราชการซี 10 ที่อาวุโสอันดับหนึ่งในกระทรวงยุติธรรม โดยก่อนหน้าโอนย้ายมาสังกัดกระทรวงยุติธรรม นายวิศิษฏ์เคยเป็นข้าราชการตุลาการ ตำแหน่งรองเลขาธิการส่งเสริมงานตุลาการ โดยในยุคแยกกระทรวงยุติธรรมออกจากศาล นายวิศิษฏ์ได้รับการทาบทามจากนายสมชาย วงศ์สวัสดิ์ ซึ่งขณะนั้นเป็นปลัดกระทรวงยุติธรรม ให้มารับตำแหน่งรองอธิบดีกรมบังคับคดี ก่อนจะขยับขึ้นเป็นอธิบดีกรมบังคับคดี และเคยมีบทบาทยกร่าง พ.ร.บ.นิรโทษกรรมฉบับสุดซอยร่วมกับนายชัยเกษม นิติสิริ อดีต รมว.ยุติธรรม จนกระทั่ง คสช.ปฏิวัติ จึงถูกย้ายเข้ากรุผู้ตรวจราชการกระทรวงยุติธรรม ต่อมา พล.อ.ไพบูลย์ คุ้มฉายา ขณะดำรงตำแหน่ง รมว.ยุติธรรม ได้ดึงนายวิศิษฏ์ออกมารับตำแหน่งอธิบดีกรมพินิจและคุ้มครองเด็ก เพื่อรับผิดชอบงานจัดระเบียบแก้ปัญหาเด็กแว้น และสถานบันเทิงเปิดเกินเวลา รวมถึงการจัดการจัดโซนสถานบันเทิงไม่ให้ใกล้กับสถานศึกษา ส่วนบทบาททางวิชาการ นายวิศิษฏ์ได้รับการโปรดเกล้าฯเป็นศาสตราจารย์พิเศษ และเป็นอาจารย์สอนวิชากฎหมายให้กับมหาวิทยาลัยต่างๆ และเป็นกรรมการกฤษฎีกา,เมื่อเวลา 13.30 น. ที่ทำเนียบรัฐบาล พล.อ.ประยุทธ์ จันทร์โอชา นายกรัฐมนตรี และหัวหน้า คสช. กล่าวถึงข้อเสนอของคณะอนุกรรมาธิการร่วมระหว่างสภานิติบัญญัติแห่งชาติ (สนช.) และสภาขับเคลื่อนการปฏิรูปประเทศ (สปท.) เรื่องปฏิรูปกิจการตำรวจที่ต้องการให้อยู่ภายใต้กระทรวงยุติธรรมว่า ได้สั่งการให้ไปพิจารณาใหม่ จากเดิมที่ตำรวจขึ้นอยู่กับกระทรวงมหาดไทย ตอนหลังมาอยู่ที่สำนักนายกรัฐมนตรี แต่ถ้าไปอยู่ที่อื่นจะเหมาะสมหรือไม่อย่างไร ดูอยู่ว่าหากไปอยู่ในฝ่ายความมั่นคงจะดีหรือไม่ ให้ไปหารือและหาทางออกเรียบร้อยแล้วให้เสนอมา แต่เห็นว่าการจะไปขึ้นอยู่กับใคร สำคัญตรงที่จะทำงานได้ดีหรือไม่ และการดูแลข้าราชการตำรวจดีพอหรือไม่ รวมถึงการดำเนินงานด้านยุติธรรมกับประชาชน และกระบวนการสอบสวน และตนมี ความเห็นเพิ่มเติมว่าจะมีอีกทางหรือไม่ที่จะให้ตำรวจเป็นตำรวจพื้นที่ โดยไปอยู่ในพื้นที่ของจังหวัดและไปอยู่ในคณะกรรมการข้าราชการพลเรือน (ก.พ.) จังหวัด แต่จำเป็นต้องมีหลักการ ไม่ใช่จะโยนไปโน่นไปนี่ทำแบบนั้นไม่ได้ ต้องมีความชัดเจนในเรื่องสายการบังคับบัญชาและวิธีการปฏิบัติงาน,การที่จะทำให้เกิดความสามารถมากขึ้นก็จะต้องกระจายอำนาจเหล่านี้ออกไป ส่วนเรื่องการสืบสวนสอบสวนและดำเนินคดี หรือการเป็นจุดเริ่มต้องของกระบวนการยุติธรรม ถ้าจบภายในจังหวัดได้คือมีกลไกของตำรวจตรงนี้สักหน่อยก็จะช่วยผู้ว่าราชการจังหวัดลดปัญหาที่จะเข้ามาส่วนกลาง นี่เป็นแนวคิดของผม แต่ยังไม่ใช่ข้อยุติ เพราะทุกคนเสนอได้ ผมก็เสนอได้ แต่ไม่ได้สั่งการ เพราะฉะนั้นเราก็ต้องไปดูอีกที จะมีบางส่วนที่ไปอยู่กับกองอำนวยการรักษาความมั่นคงภายในราชอาณาจักร (กอ.รมน.) จะได้หรือไม่ เพราะจะได้มีความร่วมมือกันแก้ไขปัญหากับผู้ว่าฯ ขอให้ไปดูกันอีกทีเพราะผมได้ให้แนวคิดไป นี่ถือเป็นการปฏิรูปที่ต้องคิดแบบนี้ อย่าคิดเป็นส่วนๆ มาแล้วต่อกันไม่ได้ คณะกรรมการข้าราชการตำรวจ (ก.ต.ร.) จะทำอย่างไรก็ขอให้ไปว่ามา การแต่งตั้งอะไรต่างๆ ก็ขอให้ไปคิดกันมา ถ้ามองแต่ปัญหาก็คิดอะไรไม่ออกและติดกับปัญหาเดิม ต้องคิดว่าถ้าทำใหม่จะแก้ปัญหาได้หรือไม่ไม่ใช่แก้กันด้วยวิธีการเดียว นายกฯกล่าว,พล.อ.ประยุทธ์กล่าวถึงการแถลงผลงานหลังครบรอบ 3 ปี คสช. ว่า ในที่ประชุม ครม.ได้เน้นย้ำ กับทุกกระทรวงให้นำผลงานที่ทำมาชี้แจงในลักษณะต่อเนื่องเชื่อมโยง ว่าสิ่งที่ทำวันนี้ใครได้ประโยชน์ ถ้าพูดถึงหลักการหรือมาตรการอย่างเดียวอาจไม่เข้าใจ เหมือนกับที่รัฐบาลกำลังทำเรื่องการลงทะเบียนผู้มีรายได้น้อย แต่ยังมีหลายคนออกมาวิจารณ์ว่าทำไมคนจนมีจำนวนมากขึ้น สาเหตุมาจากปีที่แล้วมีการบิดเบือน ไม่ให้มาลงทะเบียน เกรงว่าจะถูกเปิดเผยข้อมูลส่วนตัว แล้วถูกตราหน้าว่ายากจน แต่เมื่อรัฐบาลให้ความช่วยเหลือจริง ปีนี้ประชาชนจึงมาลงทะเบียนเพิ่มขึ้น ซึ่งต้องมีระบบคัดกรองโดยใช้เวลาประมาณ 2 เดือน,พล.อ.ประยุทธ์กล่าวว่า ครบรอบ 3 ปี ก็ไม่อยากให้ความสำคัญมากนัก หากเราให้ความสำคัญกับการครบรอบ 3 ปี ก็จะมีผลกระทบกับการทำงานอื่นๆด้วย แต่ คสช. รัฐบาลต้องขอบคุณประชาชนส่วนใหญ่ที่ให้เวลาโอกาสในการทำงานที่ผ่านมาจนครบรอบ 3 ปี และเป็นไปได้ด้วยดี หลายอย่างที่แก้ไขได้ และที่ยังแก้ไขไม่ได้ปัญหาที่สลับซับซ้อนก็ต้องใช้เวลาที่มีอยู่ดำเนินการแก้ให้เป็นผลสำเร็จให้ได้ อย่างน้อยก็เริ่มต้นได้ บางอย่างที่จะให้เกิดความยั่งยืนก็ต้องใช้เวลานาน ส่วนการกำหนดวันเลือกตั้งว่า ทำไมจะต้องถามจำเป็นต้องชัดเจนถึงขนาดนั้นเลยหรือ ยืนยันว่าทุกอย่างเป็นไปตามขั้นตอน และเป็นไปตามโรดแม็ปที่วางไว้ ซึ่งในโรดแม็ปไม่ได้ระบุวันที่ไว้ เช่นเดียวกับการทำงานก็ไม่สามารถกำหนดไว้ในโรดแม็ปว่าจะต้องเป็นวันไหน เพียงแต่มีการกำหนดปีไว้ และหากมีเหตุการณ์อะไรเกิดขึ้นก็จะต้องขยับออกไป เช่น กรณีพระราชพิธีถวายพระเพลิงพระบรมศพ ไม่มีใครคิดว่าจะเกิดเหตุการณ์เช่นนี้ขึ้น ถ้าไม่มีก็คงจะเร็วกว่านี้ ทุกอย่างยังเดินหน้าไปตามโรดแม็ปที่วางไว้ ไม่มีการเปลี่ยนแปลงอะไร,ผู้สื่อข่าวถามว่า มีหลายคนสอบถามว่า พล.อ.ประยุทธ์จะลงสมัครรับเลือกตั้งหรือไม่ พล.อ.ประยุทธ์ ตอบด้วยน้ำเสียงราบเรียบว่า ยังไม่รู้เลย ไม่รู้ ไม่รู้ สิ่งสำคัญที่อยากให้ทุกคนคำนึงถึง คือถ้าบ้านเมืองยังเป็นอยู่แบบนี้ ทั้งการวางระเบิด การใช้อาวุธสงคราม การทำให้เกิดความขัดแย้งในภาคประชาชน แล้วมีปัญหาเหมือนเดิมที่ผ่านมา แล้วจะเลือกตั้งกันได้หรือไม่ ผมกำหนดไปก็เท่านั้น อยู่ที่ทุกคนจะต้องร่วมมือกัน เพื่อเดินไปสู่จุดหมายปลายทางเดียวกัน อย่าให้รัฐบาลเป็นผู้กำหนดทั้งหมด ผมเคยบอกไว้แล้วว่าเร็วที่สุดจะได้อย่างไร แต่ถ้าไม่ได้ประชาชนก็ต้องว่ากันมา ผมบังคับใครไม่ได้ในการเดินหน้าสู่ประชาธิปไตย ขอร้องว่าอย่ามาอ้างกลับไปกลับมาเสียเวลาเปล่า รัฐธรรมนูญ กฎหมายว่าอย่างไรก็ว่าตามนั้น ระยะเวลาตามกฎหมายรัฐธรรมนูญกำหนดไว้ว่าจะต้องทำอะไรบ้างก็ยังเป็นไปตามนั้นทุกอย่าง เว้นแต่บ้านเมืองไม่สงบสุข,พล.อ.ประยุทธ์ยังกล่าวถึงข้อสงสัยที่ พล.อ.ประวิตร วงษ์สุวรรณ รองนายกรัฐมนตรีและ รมว.กลาโหม ลาประชุม ครม.ว่า ผมกับ พล.อ.ประวิตรก็คุยโทรศัพท์กันอยู่ทุกวัน ท่านลาไปทำธุระส่วนตัว ผมทราบแค่นั้น เมื่อวานเพิ่งคุยกัน คุยกันทุกวัน ก่อนหน้านี้ก็ยังคุยกัน ตลอดทั้งสัปดาห์ก็คุยกันตลอด บางทีไม่ว่างก็ไม่เจอกัน เมื่อถามว่า พล.อ.ประวิตรป่วยเป็นอะไร พล.อ.ประยุทธ์ตอบว่า ท่านก็ไม่สบายเป็นปกติ พวกคุณสบายดีทุกวันหรือไม่ ไว้พวกคุณอายุ 70 ปี แล้วค่อยมาบอกผมว่าสบายทุกวัน ขนาดผมอายุ 60 กว่าปี ก็ยังไม่สบายบ้างอะไรบ้าง เพียงแต่ผมไม่ได้บอกอะไรกับใคร เพราะไม่ใช่เรื่องที่ทุกคนจะต้องมาสนใจผม ใช้ให้ตาย พอใจกันหรือยัง เมื่อถามว่าได้ไปเยี่ยม พล.อ.ประวิตรบ้างหรือยัง พล.อ.ประยุทธ์ตอบว่า ใจต่อใจถึงกันอยู่แล้ว อยู่กันมาเกือบทั้งชีวิต,พล.อ.ประยุทธ์ยังกล่าวถึงข้อเสนอให้เพิ่มเบี้ยผู้สูงอายุเป็นรายละ 1,200-1,600 บาทต่อรายว่า ขณะนี้ประเทศไทยมีจำนวนผู้สูงอายุมากที่สุดในกลุ่มประเทศอาเซียน ภายใน 4-5 ปีจะมีผู้สูงอายุเพิ่มขึ้นด้วย ผู้สูงอายุที่ขึ้นทะเบียนแล้วมี 4.9 ล้านคน แต่เดือดร้อนจริง 3.5 ล้านคน จึงต้องพิจารณาว่าจะจ่ายทั้งหมด หรือจะเพิ่มให้กับผู้สูงอายุที่เดือดร้อนจริง หากคำนึงว่าต้องได้รับเท่ากันทั้งหมดมันทำไม่ได้ เพราะต้องนำเงินไปสนับสนุนการมีบุตรเพิ่มด้วย รัฐบาลต้องควบคุมการใช้จ่ายไม่เป็นภาระให้หน่วยงานของรัฐ หากผู้สูงวัยบางราย มีรายได้เพียงพออยู่แล้ว อาจจะสละสิทธิแล้วรัฐบาลมอบเหรียญตราให้ได้หรือไม่ เพราะหากทุกคนเอา แต่สิทธิรัฐบาลก็ไม่รู้จะเอาเงินที่ไหนมา เพราะรัฐบาล ไม่มีสิทธิขึ้นภาษี จึงอยากให้รับฟังความคิดเห็นกันทั้งหมด,เมื่อเวลา 15.20 น. ที่ทำเนียบรัฐบาล พล.ท.สรรเสริญ แก้วกำเนิด โฆษกประจำสำนักนายกรัฐมนตรี แถลงภายหลังการประชุม ครม.ว่า ครม.อนุมัติการบรรจุพยาบาลวิชาชีพในอัตราข้าราชการตั้งใหม่ จำนวน 8,792 ตำแหน่งตามที่ขอมา โดยแบ่งกำหนดอัตราเป็นระยะเวลา 3 ปี สำหรับปี 2560 ให้บรรจุ 2,992 ตำแหน่ง ปี 25561 บรรจุ 2,900 ตำแหน่ง และปี 2562 บรรจุ 2,900 อัตรา ขณะเดียวกันยังอนุมัติอัตราข้าราชการตั้งใหม่ตำแหน่งแพทย์ เนื่องจากมีนักศึกษาแพทย์ที่จบการศึกษามา 2,000 กว่าคน แต่มีตำแหน่งว่าง 721 อัตรา และมีตำแหน่งว่างเพิ่มเติม 500 อัตรา จึงเห็นชอบรวมตำแหน่งว่าง 1,221 อัตรา และอนุมัติอัตราตั้งใหม่ให้อีกจำนวน 779 ตำแหน่ง อีกทั้งยังพบว่าจำนวนแพทย์ไม่สอดคล้องกับจำนวนประชากรที่กำหนดให้แพทย์ 8.3 คน ต่อประชากร 1 หมื่นคน แต่ปัจจุบันมีแพทย์ 6.6. คนต่อประชากร 1 หมื่นคน ยังขาด 2 คน ต่อประชากร 1 หมื่นคน นอกจากนี้ ครม.ยังอนุมัติตำแหน่งให้กับทันตแพทย์ที่จบมามี 600 อัตรา แต่มีตำแหน่งว่าง 330 อัตรา ตำแหน่งว่างเพิ่มเติม 200 อัตรา รวมตำแหน่ง 530 อัตรา ครม.จึงอนุมัติอัตราตั้งใหม่ให้อีก 70 อัตรา ส่วนเภสัชกรที่ขอตำแหน่งมา ครม.รับไว้พิจารณาโดยให้หน่วยงานที่เกี่ยวข้องกลับไปทำตัวเลขให้ชัดเจนก่อน,วันเดียวกัน ที่รัฐสภา มีการประชุมสภาขับเคลื่อนการปฏิรูปประเทศ (สปท.) ที่มี น.ส.วลัยรัตน์ ศรีอรุณ รองประธาน สปท.คนที่ 2 เป็นประธาน เพื่อรับทราบรายงานจากคณะ กมธ.ขับเคลื่อนการปฏิรูปประเทศด้านการสื่อสารมวลชน เรื่อง การปกป้องคุ้มครองและรักษาความมั่นคงปลอดภัยไซเบอร์ของโครงสร้างพื้นฐานสำคัญ ด้านสารสนเทศของประเทศ มี พล.อ.อ.คณิต สุวรรณเนตร ประธาน กมธ.สื่อฯ อภิปรายชี้แจงว่า เรามีบุคลากรด้านความปลอดภัยไซเบอร์น้อยมากเมื่อเทียบกับประเทศอื่น ไทยยังติดอันดับต้นๆเป็นเป้าหมาย ทางผ่านการโจมตี ต่อไปการรับมือจะประสานทั้งภาครัฐและเอกชน เพราะภัยคุกคามต่อจากนี้ไม่ใช่ภัยที่เกิดจากมือสมัครเล่นอีกต่อไป ดังนั้นรัฐบาลควรผลักดันร่าง พ.ร.บ.ว่าด้วยการรักษาความมั่นคงปลอดภัยไซเบอร์แห่งชาติให้มีผลใช้บังคับโดยเร็ว พร้อมกับกฎหมายที่เกี่ยวข้อง,ผู้สื่อข่าวรายงานว่า องค์ประกอบในรายงานนี้ วางยุทธศาสตร์ป้องกันระบบโครงสร้างพื้นฐานสารสนเทศเป็น 5 กลุ่ม ตั้งเเต่กลุ่มสารสนเทศ โทรคมนาคม ธนาคาร สถาบันการเงิน พลังงาน จนถึงการขนส่งทางกายภาพ กำหนดกรอบเวลาปฏิรูปเป็น 4 ระยะ ใช้เวลา 6 เดือน จากนั้นต้องเริ่มใช้นโยบายหรือแผนยุทธศาสตร์การรักษาความมั่นคงปลอดภัยของโครงสร้างพื้นฐานสำคัญของประเทศด้านสารสนเทศ โดยหลังจากสมาชิกอภิปรายเสร็จสิ้น จึงโหวตเห็นชอบ 141 ต่อ 1 งดออกเสียง 5 ส่งรายงานให้ ครม.ต่อไป,นายเสรี สุวรรณภานนท์ รองประธานกรรมาธิการวิสามัญพิจารณาร่าง พ.ร.บ.ประกอบรัฐธรรมนูญว่าด้วยคณะกรรมการการเลือกตั้ง กล่าวถึงความคืบหน้าการพิจารณาร่าง พ.ร.บ.ฉบับดังกล่าว ว่า ในการประชุม กมธ.ล่าสุดเมื่อวันที่ 22 พ.ค. ที่ประชุม กมธ.ได้โหวตลงมติด้วยเสียงข้างมากให้มีผู้ตรวจการเลือกตั้งมาทำหน้าที่แทน กกต.จังหวัดตามแนวทางที่ กรธ.เสนอมา โดย กมธ.ส่วนใหญ่เห็นว่า การมีผู้ตรวจการเลือกตั้งจะช่วยให้การเลือกตั้งมีประสิทธิภาพ และมีความสุจริตเที่ยงธรรมมากกว่า กกต.จังหวัด และไม่ถูกแทรกแซงจากอิทธิพลทางการเมืองเหมือนที่ผ่านมา โดยจะให้ทั้งคนนอกและในพื้นที่มาร่วมเป็นผู้ตรวจการเลือกตั้ง ส่วนประเด็นคุณสมบัติของ กกต.ว่าจะมีการออกบทเฉพาะกาลให้ กกต.ชุดปัจจุบันที่มีปัญหาคุณสมบัติขัดกับรัฐธรรมนูญปัจจุบัน สามารถดำรงตำแหน่งต่อไปได้หรือไม่นั้น กมธ.ยังไม่ได้ข้อสรุป ต้องรอพิจารณาอีกครั้งภายในสัปดาห์นี้
ครม.เด้ง ชาญเชาวน์ พ้นปลัด ยธ.ไปเป็นผู้ตรวจฯสำนักนายกฯ โยก วิศิษฏ์ อธิบดีกรมพินิจฯเสียบแทน สุวพันธุ์ อ้างนายกฯเรียกไปช่วยงานปฏิรูป เผยพบบริหารบกพร่องใช้งบผิดทิศทาง ทั้งยังมีมลทินถูกศาลลงดาบกรณีย้ายข้าราชการรับตำแหน่ง
มติครม.,ชาญเชาวน์ ไชยานุกิจ,ปลัดกระทรวงยุติธรรม,ผู้ตรวจราชการพิเศษ,ย้ายชาญเชาวน์